ЗэшыпхъуитI
Совет лъэхъэнэм щыгъуэ къуажэ тыкуэнхэм я лэжьыгъэр кIэлъыплъыныгъэ ткIийм щIэтт. Абыхэм я къалэнт махуэ къэс къагъэсэбэп хьэпшыпхэмрэ ерыскъыхэкIхэмкIэ цIыхухэр къызэрагъэпэщыну. Ар къэрал политикэм и Iыхьэ нэхъыщхьэхэм ящыщти, утеплъэкъукIыу къыпхуадэнутэкъым, сатур фейдэ хэкIыпIэ зыщIыну хущIэкъухэр жэуапым ирашалIэрт.
Жылэ пхыдзахэм я дежкIэ къуажэ тыкуэнхэм мыхьэнэшхуэ яIэт, район центрхэм, къалэхэм нэс мыкIуэу, унагъуэр зыхуейр абыхэм щагъуэтырт. КъищынэмыщIауэ, цIыхухэр нэхъ зыщIэупщIэ унэлъащIэ, хьэпшып, щыгъын нэхъ гъуэтыгъуейхэр къыхуашэрт.
Зэманми, ди щыIэкIэ-псэукIэми, ди зэхэтыкIэми зэрызихъуэжрэ куэд щIащ. Арами, къуажэ тыкуэнхэм я мыхьэнэр нэхъ мащIэ хъуакъым, нэрылъагъуу заужь, заубгъу, я Iуэхутхьэбзэхэм хагъахъуэ.
Тыкуэнтет IэщIагъэр псоми къайхъулIэркъым, дэтхэнэри абы хэзагъэркъым. Иджыпсту фэдгъэцIыхуну сэрмакъдэс зэшыпхъухэм — Джыджийхэ Масирэтрэ Жамилэтрэ — ар къыдалъхуами ярейщ. Щытхъушхуэ яIэу, я цIэфI жрагъэIэу лIэщIыгъуэ ныкъуэм щIигъуауэ тыкуэнтету ахэр я жылэм щолажьэ. ЗэшыпхъуитIым я нэхъыщIэ Жамилэт тыкуэным и унафэщI къалэныр дзыхь къыщыхуащIам илъэс 20 ирикъуатэкъым, ауэ еянэ классым и ужькIэ Налшык дэт кооператив техникумыр фIы дыдэу къиухат, лэжьыгъэм хуэIэзэу, жыджэру, псэ къабзэу зыкъигъэлъэгъуат. Къызэрыщыгугъауи къыщIэкIащ — лъандэрэ гудзакъэ хэлъу, и зэфIэкIым хигъахъуэ зэпыту, щэхуакIуэхэр къыхуэарэзыуэ нобэм къэсащ.
— АбыкIэ фIыщIэшхуэ ябгъэдэлъщ зэпымыууэ гуапагъэмрэ гущIэгъумрэ сыхуэзыущия си анэ Казибанрэ къыздэлажьэ си шыпхъу нэхъыжь Масирэтрэ. Си унафэщIхэмрэ абыхэмрэ семычэнджэщу лъэбакъуэ лей счакъым, «сыхуитщ» жысIэу сыщIэпхъуакъым. Нобэ а псом сыщогуфIыкIыж, жьыщхьэ махуэ сыхъуами, сфIэщIэщыгъуэ дыдэу махуэ къэс си IэнатIэм сыпэрохьэ, сытемызашэуи изохьэкI, — жеIэ Жамилэт.
И IуэхущIафэ дахэм къыпэкIуэу абы къыхуагъэфэщащ «Лэжьыгъэм къызэрыщыхэжаныкIам папщIэ» медалыр, «Совет потребкооперацэм и отличник», «Потребкооперацэм зегъэужьыным хуищIа хэлъхьэныгъэм папщIэ», «И къэмылэнджэж лэжьыгъэм папщIэ» дамыгъэхэр. И шыпхъу Масирэти хуэфащэ пщIэ къыхуащIащ, тIуми «Лэжьыгъэм и ветеран» медаль къратащ.
Хьэмту МуIэед.
